**Sportaši se vratili iz Poreča: Sve što je lijepo kratko traje**

Nakon predivnih triju dana u Poreču, naši gimnazijalci vratili su se kući s državnoga prvenstva. Sve je počelo u srijedu u jutarnjim satima kada smo, u pratnji naših profesora, krenuli prema Poreču. Nakon 6 sati vožnje stigli smo u Zelenu lagunu u Poreču, a kako smo u srijedu imali slobodan dan, pojurili smo do hotelskog bazena jer nam je more bilo prehladno. Unatoč suncu i voda u bazenu bila je hladna, ali kako su košarkašice rekle, jačali smo imunitet. Nakon večere i sastanka s trenerima neki su se zabavljali u kafiću uz glazbu, a neki su sami sebi pjevali na plaži. U četvrtak ujutro svi smo se malo uozbiljili jer su pred nama bili atletika, košarka, nogomet, stolni tenis i badminton. Prva na redu bila je košarkaška utakmica Koprivnice i Đakova. Naše košarkašice pobijedile su Đakovčanke, a nekolicina nas, vjernih navijača, morala se preseliti u drugu dvoranu i bodriti gimnazijalce u prvoj nogometnoj utakmici. Dečki su, kao i uvijek, uvjerljivo pokazali da su bolji svladavši Splićane rezultatom 4:2. U drugoj utakmici naši dečki ponovno su slavili. Loptu su u suparničku mrežu pospremili čak pet puta, dok su protivnici to uspjeli samo jednom te je tako rezultat na kraju utakmice bio 5:1. Za to vrijeme, naše su se košarkašice borile protiv Pazina, međutim, izgubile su rezultatom 58:54. Jako malo im je nedostajalo da budu prve u skupini, ali kako su se u polufinale plasirale prve dvije ekipe u skupini, naše su djevojke ostale u borbi za medalju. Paralelno s nogometom i košarkom, nastupali su i badmintonaši. Njih je, međutim, mogao bodriti samo njihov voditelj jer se badminton igrao u Umagu. Usprkos svojoj kvaliteti, badmintonaši su izgubili te tako osvojili šesto mjesto. U popodnevnim satima na red su došli stolni tenis i atletika. Stolnotenisači nisu uspjeli osvojiti medalju, međutim zadovoljni su svojom igrom i osvojenim petim mjestom, kao i naše atletičarke. Budući da su badminton, stolni tenis i atletika „jednodnevi“ sportovi, svi zajedno bodrili smo u petak ujutro naše nogometaše u borbi za medalju. Iako su nam košarkašice bile u drugoj dvorani i nismo istovremeno mogli pratiti oba polufinala, u mislima smo bili s njima te smo bili u stalnom kontaktu, znatiželjni kako teče njihovo polufinale. S druge strane, dečkima nije nedostajalo podrške s tribina. Kao i u svakoj utakmici do sad, dečki su „razvalili“ protivnike rezultatom 6:0. Protivnička se mreža često tresla te su se tako plasirali u finale. U borbi za prvo mjesto ostale su Koprivnica i Krapina. Košarkašice su nam u to vrijeme izgubile od Zagreba i Pazina te tako postale četvrte u državi. Nakon skoro dva sata čekanja finalne nogometne utakmice dvorana se napunila navijačima, ali i adrenalinom i velikom željom za pobjedom. Prvo poluvrijeme završilo je rezultatom 1:1. Drugo poluvrijeme bilo je žustro, izborili smo penal, međutim nedostajalo je malo sreće da ta lopta završi u golu. Naši dečki nisu se predali do zadnje sekunde, ali je utakmica završila u korist Krapine, i to minimalnom prednošću od 2:1. Bez obzira na srebro i drugo mjesto, moramo pohvaliti ovu ekipu koja se prvi put plasirala na državno i odmah osvojila drugo mjesto. Prije finalne utakmice pokazali su svoju kvalitetu i kako mogu, grubo rečeno, lako *izmrcvariti* protivnike, ali u finalu je očito presudila sreća. Bravo, momci! Nakon svečanog zatvaranja državnog prvenstva, krenuli smo kući. Jedna košarkašica donijela je pravu uspomenu kući, natečen nos, ali sve je vrijedno igre. U autobusu, naravno, nije nedostajalo smijeha i zabave. Grom i Stoja zabavljali su nas cijelim putem, Bukiju i Grebiju je bilo malo teže zbog silne hrane koje su pojeli u McDonald'su, ali ne krivimo ih, ipak su čekali skoro sat vremena u redu, a Deni je, zajedno s Gromom, bio glavni vokal. Nakon dugog putovanja, nakon predivnih triju dana u Poreču, slomljena nosa, razrezanog stopala, kiše, sunca, smijeha, zabave, adrenalina i potrošenih živaca, jedino što možemo reći jest da smo igrali jako čvrsto *i po ćoškovima*, kako bi rekao profesor Radaković.

Simona Margetić, 4. c